夏日訪友
作者：唐彥謙
朝代：唐

paragraphs: [堤]樹生晝涼，濃陰撲空翠。
孤舟喚野渡，村疃入幽邃。
高軒俯清流，一犬隔花吠。
童子立門牆，問我向何處？
主人聞故舊，出迎時倒屣。
驚迓敘間闊，屈指越寒暑。
殷勤爲延欵，偶爾得良會。
春盤擘紫蝦，冰鯉斫銀鱠。
荷梗白玉香，荇菜青絲脆。
臘酒擊泥封，羅列總新味。
移席臨湖濱，對此有佳趣。
流連送深杯，賓主共忘醉。
清風岸烏紗，長揖謝君去。
世事如浮雲，東西渺煙水。